בשבוע הבא תחל הריסת מתחם הדולפינריום בתל אביב, אחרי שעמד נטוש ומוזנח במשך עשרות שנים. הריסת המתחם תיצור רצף טריטוריאלי לאורך קו הים בין הרצליה לבת ים, ובשטח ייבנו מבני ציבור ומרכז קהילתי עירוני לספורט ימי. בעבר כבר תוכננה הריסת המתחם לטובת בניית שטחי מסחר ומלונות, אולם לאחר מאבקים משפטיים ועתירות שהגישו תושבים הוחלט כי המבנים שייבנו על הקרקע יהיו לרווחת הציבור.

בניית המתחם, שמתפרס על פני 18 דונם, החלה ב-1978 במסגרת פרויקט שאפתני שיזמו איש העסקים צבי עפרון וקבוצת משקיעים מדרום אפריקה. במרכז השטח נבנתה בריכת ענק פתוחה לים עם טריבונה שמיועדת ל-1,200 צופים, ואולם פנימי שמכיל 400 צופים שיכולים להביט על היונקים הימיים דרך חלון זכוכית ענק שהובא במיוחד מיפן.

בנוסף נבנו במקום שני אולמות קולנוע, עשרות חנויות, בתי קפה ומסעדות. בלב המתחם נבנה אקווריום ששימש מוזיאון לבעלי חיים ימיים וכלל בריכות לכרישים, דגים טורפים ודגים נדירים שחלקם נתפסו סמוך לחופי סיני וחלקם הובאו במיוחד מקליפורניה.

מתחם הדולפינריום הנטוש בתל אביב (צילום: מוטי קמחי)

מתחם הדולפינריום הנטוש (צילום: מוטי קמחי)

הדולפינריום בתל אביב, 1981 (צילום: יעקב סער, לע"מ)

מתחם הדולפינריום, 1981 (צילום: יעקב סער, לע"מ)

מופע דולפינים בדולפינריום, 1981 (צילום: יעקב סער, לע"מ)

אטרקציה ב-1981: שנייה מימין - אופירה נבון, אשת הנשיא לשעבר יצחק נבון (צילום: יעקב סער, לע"מ)

ב-2006 (צילום: מיכאל קרמר)

ב-2008 (צילום: משה מילנר, לע"מ)

המתחם נחנך ביוני 1980 בטקס שהתקיים במעמד ראש העיר תל אביב דאז שלמה להט. אף שמחירי הכרטיסים נחשבו גבוהים יחסית, הפך המקום לאחת האטרקציות המרכזיות, שמשכה קהל רב מכל רחבי המדינה. לאחר שנת פעילות, החליטו המשקיעים מדרום אפריקה למכור את חלקם במיזם, מה שהוביל בהדרגה לקריסת המקום.

הפיגוע הקשה בדולפינריום שסימן את סופו של המתחם (צילום: מיכאל קרמר)

באותן השנים החליף הדולפינריום כמה בעלים עד שנרכש ב-1985 על ידי האמרגן מיקי פלד. אף שניסה להחיות את המקום, ואף העניק לו שמות קליטים יותר כמו "חופשיאדה" ו"דולפילנד", לא הצליח המקום להתרומם והוחלט על סגירתו. אחרי הסגירה החלו לפעול במתחם אולמות אירועים ודיסקוטקים. חלק מהדולפינים הועברו למשך תקופה קצרה לתוך מכלי מתכת שהוצבו בלונה פארק וחלקם נמכרו לפארקי שעשועים בארצות הברית ושוויץ, אולם רבים מהם מתו תוך כדי העברתם.

באחד הדיסקוטקים במקום, "דולפי", שנחנך בתחילת שנות ה-90 התרחש ב-1 ביוני 2001 אחד מפיגועי הטרור הגדולים שידעה המדינה כשמחבל מתאבד התפוצץ במקום ורצח 21 נערים ונערות, רובם עולים מחבר העמים. גורמים בעירייה הבטיחו כי האנדרטה לזכר הקורבנות לא תפגע. בשנים האחרונות עומד המתחם מוזנח, נטוש ומתפרק. באחד החדרים פועל בית ספר לגלישה ובצדו הדרומי פועל מועדון ה"קלרה". חברת "שער לישראל" מחזיקה בזכויות על הנכס.

מעיריית תל אביב נמסר כי "פרויקט הדולפינריום יאפשר את הפיכת השטח, שהיווה מפגע סביבתי החוצץ בין העיר לבין הים, לשטח ציבורי פתוח בו תקים העירייה פארק חופי וטיילת חוף ציבורית שתשלים את רצף הטיילות לאורך החוף מהרצליה עד בת ים. התכנית כוללת הקצאה לטובת שטחי ציבור בנויים לצרכים ציבוריים לרבות הקמתו של מרכז קהילתי לספורט ימי, אשר יבנה במפלס החוף - בקשר ישיר ונגיש אל חוף הגולשים".